1Niźaśa ućhumnakki ti yoq qhuyanakaźtaqaśśa, tshi śhujlli qhuya ana thurñi xalla niźta irata, niźaśa ućhumnakkiź śiśśa ti śhujlli qhuyaki palźtaź khekićha, Yöśki ućhumnakalta ni tsewkta yoqkin tshi wiñaya qamś qhuya thakśinchićha, xalla ni qhuyaki anaź źoñinakź qharźtan qhuytaki. 2Xalla niźtikiśtan ućhumnakki ti xaśta qhuykiś qamkanakiź ürźa, niźaśa ućhumnakki ni tsewkta źkay qhuya tshiqaź oqhćhaxa; 3xalla nuź ućhumnakki śkiti kuthchi śaltaź khekićha, ans ana q'alipachaki. 4Niźaśa ućhumnakki ti śhujllikiś qamkanaki llakitapanź ürźa, niźaśa ućhumnakki anaź q'alipacha śhoqta khiś pekćha, ans yaqha śkiti kuthśiźtaqaś khekićha niźaśa ni tikhśki ti źetiź thatantaź khekićha. 5Niźaśa Yöśpachaćha ućhumnak nuź khex khichiki, niźaśa nïki ućhumnakakiś ni Espíritu Santu thächićha, ućhumnak nïźkiś kirïta cherñixapa. 6Xalla niźtikiśtan werhnakki Yöśkiśpan tassinćha. Niźaśa ućhumnakki śiśśa ti xañchichiś qamkanaki Yöś Tatźkiśtan aźkinź qamćha. 7Xaśiki ućhumnakki anaź cheri atasaćha, ans ućhumnakki thapa quśtanqaź qamćha; 8Ans werhnakki Yöśkin tassinpanćha, niźaśa werhnakki ti xañchikiśtan saraqś pekućha, ni Yöś Tatźtan qami oqhśxapa. 9Xalla niźtikiśtan werhnakki Yöś Tatź quś khjiranśpan pekućha, niźaśa ti yoqkiś qamś khenami uśh tsewkta yoqa oqhś khenami. 10Thappacha ućhumnakki ni juchjiptayñi Criśtuźkiś thens wakiśićha, niźaśa ti yoqkiś qamkan śumanaka pächimi niźaśa ana śumanaka pächimi, neqhśtan śapamayni nïźkiś wakiśiñi tanśxapa. 11Niźaśa ućhumnakki śiśśa, Yöśki kaśpanćha niźaśa amtiśpanćha, niźaśa ućhumnakki ni ana Yöś kirïchi źoñinakaź iyawkhisqatla. Yöśki werhnak śumaź paxćha, niźaśa anćhukmi werhnak paxśtanćha. 12Niźaśa werhnakki anal wilta ayt'aśućha, ans werhnakki anćhukaź aynaqta khiś pekućha, niźaśa anćhukki wethnakakiśtan ni perśunpacha ayt'aśñi źoñinakźkiś qhäśnasaćha xalla ni źoñinakaki anaź ninakź quśkiśtan chïćha. 13Niźaśa werhnakki lukuratćhalax nïki, Yöśtaxapaćha; niźaśa werhnakki anaźlax nuźu nïki, anćhukaltaćha. 14Xalla ni Criśtuź oqśñi quśki ućhumnaka źetiź irpićha, niźaśa ućhumnakki śiśśa ni Jesusaki thapatiźkiśtan tikhśićha, xalla niźtikiśtan ućhumnakki thappacha tikhźtaćha. 15Niźaśa ni Criśtuki thappatiźkiśtan tikhśićha, xalla ni źethñi źoñinakaki ana perśunpachśta źetaxu, ans ni Criśtuźtaxapa źetaxu, niźaśa nïki tikhźku ninakźtaxapa jakatatchićha. 16Xalla niźtikiśtan werhnakki anapanl ti yoqkiś qamñi źoñinakź amtikiśtan qamućha; niźaśa tukiki ni Criśtuźkiśtan śapamayni nïź quśkama pinsiñitaćha, xaśiki ućhumnakki ni Criśtuźkiśtanaki anaź nuź pinsićha. 17Xalla ni Criśtuźtan chika qamñi źoñiki, tshi ew źoñićha. Niźaśa ni achś ćhhultaqinakaki watchićha; niźaśa thappacha teqhś źelhñi ćhhultaqinakaki ewukama khissićha. 18Thappacha tinakaki Yöś pätakamaćha, niźaśa ni Yöśpachaćha ućhumnak ni Criśtuźtan śumansqatchiki, niźaśa wethnakakiś ni śumansqatś taqunaka maśnax khichićha. 19Niźaśa Yöśpachaź Criśtuź qharkiśtan ti yoq ujnakźkiśtan śumansnatćha, ana ni źoñinakź ujnaka juśhupäkan; niźaśa Yöśki wethnakakiś ti taqunaka maśnax khichićha. 20Xalla niźtikiśtan ućhumnakki Criśtuź manta päyinćhumćha, xalla nïki Yöśpachaź anćhukakiś wethnaka atkiśtan rokt'ićha. Niźaśa werhki Criśtuź thükiś anćhuk rokt'ućha anćhukki Yöśtanź śumansnalla. 21Niźaśa Criśtuki anapan ujnaka pächićha; ans ućhunnakź khen Yöśki uj pächićha, ni ućhumnaka ujkiśtan Yöś juchjiptayśki Criśtuź juchjiptayakićha.
Copyright
Learn More
ayr_Latn zho_Hant eng_Latn